אה"מ רויאל ג'ורג' (1756)
תולדות שירותה בצי

ב-29 באוגוסט 1746 הורתה האדמירליות על בניית אוניית-קו מדרגה ראשונה נושאת 100 תותחים מִתֶּכֶן חדש (אנ') שתיקרא "רויאל אן" (Royal Anne). הבנייה החלה עוד באותה שנה במספנת הצי בווליץ'. ב-1748, תוך כדי העבודות, הסתיימה המלחמה וקצב הבנייה הואט. בעודה על מדרון הבנייה הוחלף שמה של האונייה ל"רויאל ג'ורג'". הבנייה ארכה עשר שנים והסתיימה ב-1756, חודשים אחדים לפני פרוץ מלחמת שבע השנים (1756–1763). היא הורדה למים ב-18 בפברואר 1756.
במאי 1756, זמן קצר לאחר תחילת המלחמה, צורפה "רויאל ג'ורג'" לשייטת המערבית (אנ') (לימים צי התעלה) שבסיסה בפלימות', ושימשה אוניית הדגל של סגן אדמירל (אנ') אדוארד בּוּסְקוֹוֶן (אנ'). מפקדה הראשון של "רויאל ג'ורג'" היה קפטן ריצ'רד דוריל (Dorrill). בספטמבר 1757 השתתפה עם אוניות השייטת בפשיטה על נמל רושפור (אנ'). מתחילת נובמבר 1759 הניף עליה את דגלו אדמירל אדוארד הוק, וב-20 בנובמבר 1759 נלחמה עם אוניות השייטת בקרב מפרץ קיברון (אנ'). בקרב הטביעה את אוניית המלחמה הצרפתית "סופרב" (אנ').
ביוני 1760 השתתפה במסקר הצי (אנ') בספיטהד. פעמי השלום המתקרב וההוצאות הרבות שהיו כרוכות בהפעלת אוניית מלחמה כה גדולה הובילו לפיזור הצוות (אנ') ולהוצאת האונייה מפעילות מבצעית ב-18 בדצמבר 1762. בסיום המלחמה, ב-1763, הושמה האונייה בעתודה (אנ') יחד עם מרבית האוניות מדרגה ראשונה של הצי. בין 1765 ו-1768, בעודה בעתודה, נעשו בה שיפוצים נרחבים במספנת הצי בפלימות'.
ב-1778, במהלך מלחמת העצמאות של ארצות הברית, לצידן הצטרפו צרפת וספרד, הוחלט להשיב את האונייה לפעילות. בין מאי לאפריל 1778 הוחזרה "רויאל ג'ורג'" לכשירות מבצעית במספנת הצי בפורטסמות', וביולי 1778 הוצבה כאוניית הדגל של השייטת המערבית. בדצמבר 1779 הייתה חלק מצי המשלוח הראשון (אנ') שיצא לסייע לגיברלטר הנצורה על ידי צבא ספרדי. הצי בפיקודו של אדמירל ג'ורג' רודני כלל 100 אוניות אספקה ומובלות חיילים, שלוו על ידי 21 אוניות-קו. ב-8 בינואר 1780, בעודם בדרך, השתתפה כאוניית הדגל של סגן-אדמירל לוקהארט-רוס (אנ') בתקיפת שיירת אוניות סוחר ואוניות מלחמה ספרדיות (אנ'). ב-16 בינואר נלחמה בקרב כף סנט וינסנט, וב-25 בו נכנס צי המשלוח למפרץ גיברלטר.
"רויאל ג'ורג'" שבה לבריטניה עם שאר אוניות הצי, ובאפריל 1780 ציפו את תחתיתה בפחי נחושת. בקיץ אותה שנה חזרה לפעילות. במרץ 1781 הייתה חלק מצי המשלוח השני לגיברלטר הנצורה (אנ'), עליו פיקד סגן-אדמירל ג'ורג' דרבי (אנ'). כ-100 אוניות אספקה ומובלות חיילים מלוות על ידי 29 אוניות מלחמה נכנסו למפרץ גיברלטר ב-12 באפריל 1781, לאחר שהניסו את הצי הספרדי המטיל הסגר על המפרץ. הרעשה כבדה נפתחה על האוניות הבריטיות תוך כדי פריקת האספקה והתגבורות, אך הן השלימו במהירות את משימתן, ולאחר שחמקו מהצי הספרדי במפרץ, שבו לאנגליה. הספרדים נערכו להתקפה גדולה שתכריע את הנצורים, אך הגעת הסיוע הכשילה את מאמציהם. בפשיטת נגד הצליחו החיילים הבריטיים להשמיד חלק ניכר מסוללות התותחים הקדמיות של הצבא הספרדי וההתקפה נהדפה.
בתחילת 1782 הצטרף אל הספרדים הצרים על גיברלטר צבא צרפתי בפיקוד הדוכס דה קרילו (אנ'), שנטל לידיו את הפיקוד העליון. ב-13 בספטמבר 1782, לאחר הפוגה ארוכה, ערכו הצרפתים והספרדים התקפה גדולה מן היבשה והים כאחד. השתתפו בה 60,000 חיילים, 49 אוניות קו ו-10 סוללות תותחים מושטות מול 5,000 חיילים בריטיים, אך גם היא הסתיימה בכישלון צורב. חודש קודם לכן, ב-11 באוגוסט 1782, כשהגיעו ידיעות מודיעיניות על ההכנות של הצבא הצרפתי-ספרדי להתקפה הגדולה, החליט הקבינט הבריטי לשגר צי משלוח שלישי (אנ'), גדול עוד יותר מקודמיו, שיכריע סופית את המערכה. הצי, בפיקודו של אדמירל ריצ'רד האו (אנ'), מפקד שייטת התעלה, נאסף בספיטהד. הצי כלל 35 אוניות-קו, שיירה גדולה של אוניות אספקה ומובלות חיילים, ועוד שתי שיירות שהצטרפו למסע ויעדן איי הודו המערבית והודו.